REGOLAMENT TAL-KUMMISSJONI (KE) Nru 1663/2005
tal-11 ta' ottubru 2005
li jistabbilixxi r-regoli dettaljati sabiex jiġi applikat ir-Regolament tal-Kunsill (KE) Nru 2201/96 rigward l-iskema tal-għajnuna għall-prodotti pproċessati mill-frott u l-ħxejjex tal-ikel
IL-KUMMISSJONI TAL-KOMUNITAJIET EWROPEJ,
Wara li kkunsidrat it-trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 2201/96 tat-28 ta' Ottubru 1996 dwar l-organizzazzjoni komuni tas-swieq tal-prodotti tal-frott u l-ħxejjex ipproċessati (1), u b'mod partikolari l-Artikolu 6 tiegħu,
Billi:
(1)
L-Artikolu 5 tar-Regolament (KE) Nru 2201/96 jistabbilixxi l-livelli massimi Komunitarji u nazzjonali tal-ipproċessar u d-dispożizzjonijiet applikabbli biex jinħadem l-ammont ta' għajnuna meta f'xi Stat Membru jinqabeż il-livell massimu, sakemm l-Istat Membru involut għandu limitu massimu tal-ipproċessar għall-prodott ikkonċernat kif speċifikat fl-Anness III għar-Regolament.
(2)
L-ewwel subparagrafu tal-Artikolu 23(1) tar-Regolament tal-Kummissjoni (KE) Nru 1535/2003 (2) jgħid li l-materjal prim ipproċessat għandu jgħodd fil-limitu massimu tal-ipproċessar tal-Istat Membru fejn jinsabu l-kwartieri ġenerali tal-organizzazzjoni produttriċi.
(3)
L-implimentazzjoni ta' din id-dispożizzjoni f'dawn l-aħħar snin tas-suq uriet xi anomaliji fl-applikazzjoni tal-iskema ta' għajnuna, l-aktar fil-każ tat-tadam. Minħabba din id-dispożizzjoni, il-produzzjoni ta' ċerti produtturi li huma membri ta' organizzazzjoni ta' produtturi li għandha l-kwartieri ġenerali tagħha fi Stat Membru ieħor, jew il-produzzjoni tal-organizzazzjonijiet ta' produtturi li jagħmlu parti minn assoċċjazzjoni ta' organizzazzjonijiet ta' produtturi li għandha l-kwartieri ġenerali tagħha fi Stat Membru ieħor tgħodd fil-limitu massimu tal-ipproċessar tal-Istat Membru fejn l-organizzazzjoni ta' produzzjoni jew l-assoċċjazzjoni ta' organizzazzjonijiet ta' produtturi għandha l-kwartieri ġenerali tagħha. L-esperjenza turina li dan il-bilanċ għandu jitnaqqas mil-limitu massimu tal-Istat Membru fejn tiġi prodotta l-materja prima.
(4)
Għaldaqstant, ir-Regolament (KEE) Nru 1535/2003 għandu jiġi emendat skont dan.
(5)
Il-miżuri pprovduti f'dan ir-Regolament jaqblu mal-opinjoni tal-Kumitat ta' Tmexxija għal Frott u Ħxejjex ipproċessati,
ADOTTAT DAN IR-REGOLAMENT:
Artikolu 1
Ir-Regolament (KE) Nru 1535/2003 huwa b'hekk emendat kif ġej:
1.
L-ewwel subparagrafu tal-Artikolu 23(1) jinbidel b'dan li ġej:
“Fil-każ tat-tadam, il-ħawħ u l-lanġas, l-organizzazzjonijiet ta' produtturi għandhom jissottomettu l-applikazzjonijiet għall-għajnuna tagħhom lill-awtoritatiet kompetenti fl-Istat Membru fejn għandhom il-kwartieri ġenerali, sakemm dak l-Istat Membru għandu limitu massimu ta' pproċessar għall-prodott ikkonċernat speċifikat fl-Anness III għar-Regolament (KE) Nru 2201/96. Il-kwantità li fuqha tkun qed tintalab l-għajnuna titnaqqas mil-limitu massimu tal-Istat Membru fejn tiġi prodotta l-materja prima.”
2.
Fl-ewwel subparagrafu tal-Artikolu 24, punt (b) jinbidel b'dan li ġej:
“(b)
il-kwantità koperta mill-applikazzjoni tal-għajnuna fejn dik il-kwantità, imqassma skont il-kuntratt u, jekk xieraq, skont il-livell tal-għajnuna applikabbli fl-Istat Membru fejn il-materja prima hija prodotta, ma tistax taqbeż il-kwantità aċċettata għall-ipproċessar wara li jitnaqqsu klwalunkwe rati ta' tnaqqis applikati;”
3.
Is-subparagrafu li ġej jiżdied wara l-ewwel subparagrafu tal-Artikolu 27(1):
“L-għajnuna pagabbli għandha tkun dik li tikkorrispondi mal-Istat Membru fejn il-materja prima tiġi prodotta.”
Artikolu 2
Dan ir-Regolament jidħol fis-seħħ fis-seba' jum wara d-data tal-pubblikazzjoni tiegħu f'Il-Ġurnal Uffiċjali ta' l-Unjoni Ewropea.
Għandu japplika mis-sena tas-suq 2006/07.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 11 ta' ottubru 2005.